SULKAVAN KUNNAN YKSITYISTEIDEN AVUSTUSPERUSTEET

Sulkavan kunta avustaa Sulkavan kunnan alueella olevien yksityisteiden rakentamista, perusparantamista ja kunnossapitoa yksityistielain 95 §:n perusteella kunnanvaltuuston vuosittain talousarvioon varaaman määrärahan puitteissa seuraavasti:

1. YLEISET EDELLYTYKSET AVUSTUKSEN MYÖNTÄMISEKSI
   1. Tien vaikutuspiirissä asutaan vakituisesti asuinrakennuksessa.
   2. Tietä käytetään muuhunkin liikenteeseen kuin tieosakkaiden hyväksi tapahtuviin kuljetuksiin.
   3. Tietä koskevien asioiden hoitamista varten tulee olla perustettu tiekunta tai tien hoito tapahtuu vähintään kolmen osakkaan toimesta ns. sopimustienä.
   4. Tiekunnan ja sopimusteiden osakkaiden tulee pitää osakasten kokous yksityistielain mukaisesti. Kokouksessa tulee käsitellä yksityistielain 64 §:n mukaiset asiat.
   5. Avustuksen myöntää hakemuksesta hallintosäännössä määrätty toimielin/viranhaltija, jolla on oikeus tarkistaa tiekunnan tai sopimusteiden kirjanpito ja vuosikokousten pöytäkirjat.
   6. Mikäli avustuksen hakija laiminlyö tien kunnossapitoa tai hallintoa, antaa virheellistä tietoa tiekunnan taloudesta tai kuluista, avustuksen myöntäjä voi periä maksetun avustuksen takaisin niiltä vuosilta, joita rikkeet koskevat. Mikäli rike on tarkoituksellinen tai huomattava, avustuksen myöntäjä voi evätä avustuksen määräajaksi, kuitenkin enintään kahdeksi vuodeksi.
2. RAKENTAMIS- JA PERUSPARANNUSAVUSTUS
   1. Rakentamis- ja perusparannusavustusta voidaan myöntää harkinnan mukaan tien, sillan yms suunnittelu-, rakentamis- ja/tai parannustöistä aiheutuviin kustannuksiin.
   2. Parannustöiksi katsotaan mm. tien kantavuuden lisääminen, liikenneturvallisuutta lisäävä tien oikaisu ja kallisrakenteisen rummun uusinta. Parantamista ei ole tavanomainen kunnossapitäminen kuten esim. tien vieriojien perkaus eikä tien päällystäminen.
   3. Avustus myönnetään yleensä hankkeen valmistumisvuoden määrärahoista.
   4. Avustuksen määrä on yleensä 15% nettokustannuksista (valtiontuki vähennettynä), kuitenkin enintään 50%.
3. KUNNOSSAPITOAVUSTUS
   1. Talousarviossa osoitetusta kokonaissummasta varataan ensin tarvittava määräraha tiedossa olevien rakentamis- ja perusparannushankkeiden rahoitukseen (kohta 2).
   2. Jäljelle jäävä osuus jaetaan yksityisteille edellisenä vuonna toteutuneiden hyväksyttyjen kunnossapitokustannusten suhteessa. Toisin sanoen jokainen avustukseen oikeutettu tiekunta on saanut avustusta saman prosentin mukaan.
   3. Avustukseen oikeuttavana tien pituutena käytetään tien Sulkavan kunnan puolella olevaa osaa kauimmaiseen asuttuun asuinrakennukseen saakka. Läpiajoteillä tienpituutena käytetään kuitenkin koko Sulkavan kunnan puolella olevaa tienosaa.
   4. Mikäli avustushakemus on saapunut myöhässä, avustusta pienennetään 10%/alkava viikko ja avustuspäätöksen jälkeen tulleita hakemuksia ei käsitellä.
4. VOIMAANTULO JA SIIRTYMÄSÄÄNNÖKSET
   1. Näitä avustusperusteita käytetään ensimmäisen kerran vuoden 2015 avustuksia myönnettäessä.

Nämä avustusperusteet on hyväksytty 3.12.2014

Sulkavan kunnanhallitus